Diari Oficial de la Generalitat Valenciana


Sumari del DOGV 3220, del 08-04-1998 (1998/2688)

ORDRE de 19 de febrer de 1998 de la Conselleria de Cultura, Educació i Ciència, per la qual es convoca un concurs públic per a la concessió d'ajudes per a millorar instal·lacions d'arxius, biblioteques i agències de lectura municipals i biblioteques d'institucions privades no lucratives de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3220

Data del DOGV
:   08-04-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2688


Data del document
:   19-02-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 19 de febrer de 1998 de la Conselleria de Cultura, Educació i Ciència, per la qual es convoca un concurs públic per a la concessió d'ajudes per a millorar instal·lacions d'arxius, biblioteques i agències de lectura municipals i biblioteques d'institucions privades no lucratives de la Comunitat Valenciana. [1998/C2688]
  
La Conselleria de Cultura, Educació i Ciència té entre els seus objectius la conservació del patrimoni bibliogràfic i documental, així com el foment de la lectura mitjançant la millora dels serveis bibliotecaris. Per a aconseguir-ho té el propòsit de subvencionar els ajuntaments que milloren les instal·lacions dels arxius i dels centres de lectura pública, i també a les institucions privades no lucratives que conserven fons integrants del patrimoni bibliogràfic valencià i desitgen millorar les seues instal·lacions bibliotecàries.
  
En conseqüència, i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar un concurs públic per a la concessió dels següents tipus d'ajudes: a) millora d'instal·lacions d'arxiu municipals; b) millora d'instal·lacions de biblioteques i agències de lectura municipals; c) millora d'instal·lacions de biblioteques d'institucions privades no lucratives que conserven fons integrants del patrimoni bibliogràfic valencià.
  
Segon
  
L'import d'aquestes ajudes es pagarà amb càrrec a les aplicacions pressupostàries 41.18.533.65.508.43 i 27.99.855.29.220.53, dins les següents línies: 701/000/98, anomenada «Ajudes per a instal·lacions d'arxius municipals», amb un total de 85.967.328 pessetes; i 702/000/98, anomenada «Ajudes per a instal·lacions de biblioteques públiques i privades», amb un total de 60.538.580 pessetes. Aquesta segona línia es reparteix entre els 98.588.553 pessetes per a la millora d'instal·lacions de biblioteques i agències de lectura municipals i els 76.058.548 de pessetes per a la millora de les instal·lacions de biblioteques d'institucions privades. Les dues línies suposen un import total de 56.335.092 pessetes. La distribució de les ajudes es farà d'acord amb el global corresponent a cada línia.
  
DISPOSICIONS FINALS
  
Primera
  
Es delega en la directora general de Promoció Cultural, Museus i Belles Arts la facultat de resoldre la concessió d'aquestes subvencions i se l'autoritza perquè, en l'àmbit de les seues competències, adopte les mesures escaients per a l'aplicació i el desplegament d'aquesta ordre.
  
Segona
  
Aquesta ordre entrarà en vigor el mateix dia que es publique en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, podrà interposar-s'hi un recurs contenciós administratiu, d'acord amb el que preveu l'article 58 de la Llei Reguladora de la Jurisdicció Contenciosa Administrativa, de 27 de desembre de 1956, dins del termini de dos mesos, comptadors a partir de l'endemà de la data en què es publique, davant la Sala Contenciosa Administrativa del Tribunal Superior de Justícia de la Comunitat Valenciana, comunicant-ho prèviament a la Conselleria de Cultura, d'acord amb allò establit en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 19 de febrer de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
ANNEX I
  
Bases
  
Primera
  
La present convocatòria té dos objectius: a) en primer lloc la concessió d'ajudes que contribuïsquen al finançament de les despeses derivades del mobiliari, equipament tècnic per a la conservació correcta i utilització dels fons bibliogràfics i documentals existents en les biblioteques, agències de lectura i arxius municipals de la Comunitat Valenciana; i en segon lloc, b) el finançament, total o parcial, de les inversions que es realitzen en les biblioteques d'institucions privades no lucratives per a mobiliari i tot tipus d'instal·lacions necessàries per a la correcta conservació dels fons bibliogràfics que conserven.
  
Segona
  
1. Podran sol·licitar aquestes ajudes els ajuntaments i institucions privades no lucratives de la Comunitat Valenciana que complisquen els següents objectius:
  
a) Les ajudes per a la millora d'instal·lacions d'arxius les podran sol·licitar tots els ajuntaments que realitzen inversions en els arxius i en la conservació del patrimoni documental.
  
b) Les ajudes per a la millora d'instal·lacions de biblioteques i agències de lectura municipals les podran sol·licitar tot els ajuntaments que hagen subscrit el conveni aprovat pel Consell de la Generalitat Valenciana de 7 de desembre de 1993, tant els que ho subscriguen en data anterior a la conclusió del termini de presentació de sol·licituds com també els ajuntaments que hagen començat la tramitació per a incorporar-se a la Xarxa de Biblioteques de la Generalitat Valenciana abans de la data de publicació d'aquesta ordre, i que realitzen inversions en les seues biblioteques o agències de lectura.
  
c) Les ajudes per a la millora d'instal·lacions de biblioteques d'institucions privades no lucratives les podran sol·licitar les institucions corresponents que conserven fons integrants del patrimoni bibliogràfic valencià i que realitzen inversions en les seues biblioteques.
  
2. Hom podrà finançar amb càrrec a aquestes ajudes l'adquisició de mobiliari i equipament tècnic d'ús exclusiu en instal·lacions d'arxius i biblioteques.
  
3. Restaran exclosos d'aquesta convocatòria tots els ajuntaments i les institucions privades no lucratives que no hagen justificat en el termini previst la subvenció concedida en 1997.
  
Tercera
  
El tipus de mobiliari i equipament tècnic que es podrà finançar amb aquestes ajudes és el següent:
  
a) En el cas d'arxius municipals es podrà finançar la compra de mobiliari d'ús exclusiu per a l'arxiu, que deurà consistir en prestatges metàl·lics sense portes i armaris compactes mòbils sobre carrils. Qualsevol altre tipus de mobiliari i equipament tècnic que es vulga comprar deurà de ser justificat degudament.
  
b) Per a les biblioteques i agències de lectura municipals es podrà finançar la compra de mobiliari i altre equipament d'ús exclusiu en els corresponents centres de lectura.
  
c) Les institucions privades no lucratives que conserven fons integrants del patrimoni bibliogràfic valencià podran realitzar inversions en la compra i millora del mobiliari i instal·lacions tècniques d'ús exclusiu en biblioteques.
  
Quarta
  
1. En el cas d'arxius, biblioteques i agències de lectura municipals l'aportació de la Conselleria de Cultura, Educació i Ciència serà com a màxim del cinquanta per cent (50%) del cost de la inversió que es realitze en 1998. Els ajuntaments hauran d'aportar amb càrrec al seu pressupost la part no finançada per la Generalitat Valenciana.
  
2) En el cas de les ajudes a institucions privades no lucratives es podrà finançar total o parcialment la inversió que es realitze en 1998.
  
Cinquena
  
1. El termini de presentació de sol·licituds serà d'un mes, comptador a partir de la data de la publicació d'aquesta convocatòria en el Diari Oficial de la Generalitat Valenciana. El termini de presentació es comptarà de data a data. Si el termini finalitza en dies que siguen inhàbils, així com en dissabtes i els dies 24 i 31 de desembre o qualsevol altre que reglamentàriament es declare com a tal, s'entendran prorrogats fins el primer dia hàbil següent.
  
2. La documentació es presentarà per duplicat al Registre General de la Conselleria de Cultura, Educació i Ciència; en les direccions territorials d'Educació i Cultura; o per qualsevol dels mitjans establits en l'article 38.4 de la Llei 30/1992, de 26 de novembre, de Regim Jurídic de les Administracions Públiques i del Procediment Administratiu Comú.
  
Sisena
  
Les sol·licituds, els models de les quals figuren com annexos a la present ordre, es dirigiran a la Conselleria de Cultura, Educació i Ciència, i aniran acompanyades dels següents documents:
  
1. En el cas dels ajuntaments:
  
a) Certificat de l'acord del ple o comissió de govern de l'ajuntament en el qual s'acordà sol·licitar l'ajuda, en el qual s'indique la finalitat i la quantitat total de la despesa prevista, així com el compromís d'aportar l'excés que poguera existir, si és el cas, entre el pressupost inicial i el preu de contracte definitiu; i un certificat del secretari de la consignació de la despesa en el pressupost de 1998 de l'ajuntament.
  
b) Còpia del pressupost de la inversió acceptat per la corporació on s'especifique tot el material detallat i el seu preu per unitats.
  
c) Entitat bancària i nombre de compte corrent on s'haurà d'ingressar-se la transferència, en cas que siga concedida l'ajuda, així com una fotocòpia del codi d'identificació fiscal (CIF) de l'ajuntament.
  
d) En el cas dels arxius s'hauran d'adjuntar els següents documents: dues fotografies on es mostre l'estat actual de l'arxiu; una breu relació de la documentació que posseeix l'arxiu; metres lineals de documentació, dates extremes de les sèries documentals, documents solts d'interés, etc.
  
2) En el cas de les institucions privades no lucratives farà la sol·licitud el representant legal de la institució, d'acord amb la seua respectiva normativa, amb la següent documentació adjunta:
  
a) Relació detallada de tot el material que es vol subvencionar i pressupost per unitats.
  
b) Memòria descriptiva del pla d'utilització previst per a la biblioteca de la institució.
  
c) Informe del secretari de la institució fent una descripció del contingut de la biblioteca, nombre de volums, antiguitat, temàtica, raresa, etc.
  
d) Entitat bancària i nombre de compte corrent on s'ingressarà la transferència en cas que siga concedida l'ajuda, així com el codi d'identificació fiscal (CIF) de la institució.
  
e) Còpia dels estatuts de l'entitat o institució degudament registrats.
  
3. Si la sol·licitud no reuneix els requisits previstos en aquesta base, hom requerirà l'interessat perquè, en el termini de 10 dies, complete la documentació exigida. En cas de no fer-ho, es considerarà que desisteix de la seua petició i aquesta s'arxivarà, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Setena
  
1. En el cas de les ajudes per arxius municipals tindran prioritat en la concessió d'aquestes subvencions les peticions següents:
  
a) Les sol·licitades per municipis amb una instal·lació d'arxiu deficient i que mai no hagen rebut subvenció de la Generalitat Valenciana per a això.
  
b) Les peticions que consistisquen en prestatges metàl·lics sense portes.
  
c) Es valorarà especialment l'antiguitat, el volum i l'interés dels fons documentals, i dels que dins d'un temps hi ingressen, així com l'equitat entre les despeses produïdes i el benefici que en resulte.
  
2. Per a les ajudes a biblioteques i agències de lectura municipals tindran prioritat per a la concessió de subvencions les següents peticions:
  
a) Els centres de creació recent que sol·liciten ajuda per a la compra de mobiliari necessari per a posar en funcionament el nou centre de lectura.
  
b) Els que amplien la superfície destinada al públic i hagen acreditat a través de les estadístiques mensuals l'ús de les instal·lacions.
  
c) Els que no hagen rebut aquest tipus d'ajudes en els tres darrers anys i hagen acreditat a través de les estadístiques mensuals l'ús de les seues instal·lacions.
  
d) Els que acrediten el caràcter urgent de l'adquisició de mobiliari o millora d'instal·lacions i, a més d'això, hagen acreditat mitjançant les estadístiques mensuals l'ús de les seues instal·lacions.
  
3. En tercer lloc, tindran prioritat per a la concessió d'aquestes ajudes les institucions privades no lucratives que reunisquen les següents condicions:
  
a) Les que manquen de local per a la biblioteca o aquest presente instal·lacions deficients.
  
b) Es tindrà en compte l'antiguitat, el volum i l'interés dels fons bibliogràfics que es conserven en la biblioteca, així com els que pogueren ingressar en el futur.
  
Vuitena
  
1. La valoració de les sol·licituds per a arxius municipals serà realitzada per una comissió tècnica composta per:
  
- Presidenta: la directora general de Promoció Cultural, Museus i Belles Arts.
  
- Vicepresidenta: la cap del Servei del Llibre, Arxius i Biblioteques.
  
- Vocals:
  
· El director de l'Arxiu del Regne de València.
  
· El director de l'Arxiu Central de la Generalitat Valenciana.
  
· El cap de la Secció del Llibre.
  
- Secretari: el cap de la Secció d'Arxius.
  
2. La valoració de les sol·licituds en el cas de les biblioteques i agències de lectura municipals, la farà el Consell de Biblioteques de la Generalitat Valenciana que, segons la Llei 10/1986, de 30 de desembre, d'Organització Bibliotecària de la Comunitat Valenciana, ha de ser escoltat en allò referent a la distribució anual del crèdit consignat en els pressupostos de la Generalitat Valenciana per a finançar la xarxa bibliotecària de la Generalitat.
  
3. La valoració de les sol·licituds per a institucions privades no lucratives serà realitzada per una Comissió Tècnica composta per:
  
- Presidenta: la directora general de Promoció Cultural, Museus i Belles Arts
  
- Vicepresidenta: la cap del Servei del Llibre, Arxius i Biblioteques.
  
- Vocals:
  
· El cap de la Secció del Llibre.
  
· El cap de la Secció d'Arxius.
  
· El cap de la Secció d'Extensió Bibliotecària.
  
- Secretària: la coordinadora de Biblioteques.
  
4. Les dues comissions tècniques i el Consell de Biblioteques de la Generalitat Valenciana, atenent les sol·licituds presentades i el seu interés, elaborarà la proposta de distribució d'aquestes ajudes en el termini de 75 dies naturals, comptats des del dia de l'acabament del termini de presentació de sol·licituds. La proposta serà presentada a la directora general de Promoció Cultural, Museus i Belles Arts, la qual donarà la corresponent resolució, que serà publicada en el Diari Oficial de la Generalitat Valenciana.
  
5. Si en el termini de tres mesos, comptadors a partir del dia que acabe el termini de presentació de sol·licituds, no s'adopta la resolució referent a aquesta convocatòria, s'entendrà que totes les peticions presentades resten desestimades.
  
Novena
  
1. Les minoracions produïdes en relació amb el pressupost inicial, bé per menor pressupost del projecte definitiu o per baixes produïdes en l'adjudicació, es repartiran proporcionalment a les quantitats aportades per cada institució.
  
2. La Conselleria de Cultura, Educació i Ciència no assumirà modificacions del projecte del contracte que suposen un augment del preu d'adjudicació, ni revisió dels preus. Arribat el cas, el preu més alt serà assumit exclusivament per l'ajuntament o institució interessada.
  
Deu
  
Són obligacions del beneficiari:
  
a) Realitzar l'activitat o adoptar el comportament que justifica la concessió de la subvenció.
  
b) Acreditar davant la Conselleria de Cultura, Educació i Ciència la realització de l'activitat o l'adopció del comportament, com també el compliment dels requisits i les condicions que determinen la concessió o el gaudi de l'ajuda.
  
c) La submissió a les actuacions de control financer que corresponguen a la Intervenció General, en relació amb les subvencions i ajudes concedides.
  
d) Comunicar a la Conselleria de Cultura, Educació i ciència l'obtenció de subvencions o ajudes per a la mateixa finalitat, procedents de qualsevol administració o ens públic.
  
e) En el cas de les institucions privades no lucratives, permetre que els seus fons bibliogràfics siguen descrits en el Catàleg Col·lectiu del Patrimoni Bibliogràfic de la Comunitat Valenciana, si l'antiguitat, el volum i el seu interés ho requereix, i que es done a conéixer la seua existència en cas que se'n publique el catàleg.
  
Onze
  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió.
  
L'import de les subvencions regulades en aquesta base en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenvolupar el beneficiari.
  
Dotze
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Obtenir la subvenció sense complir les condicions requerides per això.
  
b) Incompliment de la finalitat per a la qual fou concedida la subvenció.
  
c) Incompliment de les condicions imposades als beneficiaris amb motiu de la concessió de la subvenció.
  
Igualment, en el supòsit recollit en el paràgraf segon de l'apartat anterior, quan la subvenció principal siga de la Generalitat Valenciana pertocarà el reintegrament de l'excés obtingut sobre el cost de l'activitat desenvolupada.
  
Tretze
  
Quan en l'exercici de les funcions d'inspecció o control, es deduïsquen indicis de la incorrecta obtenció, gaudiment o destinació de la subvenció o ajuda percebuda, els agents encarregats de la seua realització podran acordar la retenció de les factures, els documents equivalents o substitutius i de qualsevol altre document relatiu a les operacions en què aquests indicis es manifesten.
  
Catorze
  
El pagament d'aportacions de la Generalitat Valenciana es realitzarà d'acord amb allò que s'estableix en la Llei de Pressupostos de la Generalitat Valenciana per a 1998. Per tal d'efectuar el pagament els ajuntaments deuran presentar la documentació següent:
  
a) Original o fotocòpia compulsada de les factures del mobiliari i equipament tècnic expedit per l'empresa proveïdora. També es podrà justificar mitjançant una fotocòpia compulsada del manament de pagament corresponent.
  
b) Certificat del secretari de l'ajuntament on conste que el subministrament contractat ha estat lliurat i instal·lat correctament, i s'ha destinat a l'ús previst.
  
Quinze
  
El pagament de les ajudes de la Generalitat Valenciana a les institucions privades no lucratives es realitzarà d'una sola vegada, prèvia presentació a la Conselleria de Cultura, Educació i Ciència dels següents documents:
  
a) Certificat del secretari de la institució que els subministrament contractat ha estat entregat per l'empresa adjudicatària i s'ha destinat a l'ús previst.
  
b) Originals de les factures o justificants de la despesa realitzada expedides per la mateixa empresa.
  
c) Els certificats que acrediten que es troba al corrent de les obligacions tributàries i fiscals, en els termes establits en l'Ordre de la Conselleria d'Economia i Hisenda de 30 de maig de 1996 (DOGV de 21 de juny de 1996). Aquesta acreditació es farà mitjançant la presentació de les certificacions escaients expedides per les corresponents delegacions d'Hisenda i les tresoreries territorials de la Seguretat Social i es presentarà en el moment de l'atorgament de la subvenció.
  
Setze
  
Els justificants establits en les bases catorze i quinze deuran presentar-se abans del 15 de novembre de 1998 en la Conselleria de Cultura, Educació i Ciència.
  
Disset
  
Les transferències de capital concedides per la Generalitat Valenciana a les corporacions locals i les institucions privades no lucratives es faran d'una sola vegada quan es presenten els justificants corresponents.
  
Divuit
  
Els ajuntaments que gaudisquen d'aquestes ajudes, restaran obligats a mantenir l'arxiu organitzat i en bones condicions de conservació, d'acord amb la normativa i directrius que establisca la Conselleria de Cultura, Educació i Ciència, dedicant-hi el personal necessari.
  
Dinou
  
En el cas que els fons bibliogràfics d'una institució privada no lucrativa, que hagen gaudit d'aquestes ajudes, isqueren de la Comunitat Valenciana, pel motiu que fóra, l'esmentada institució restarà obligada a tornar el capital invertit per la Conselleria de Cultura, Educació i Ciència en la millora de les instal·lacions de la biblioteca de la institució.
  
ANNEX II
  
Sol·licitud d'ajuda per a la millora de les instal·lacions d'arxius, biblioteques i agències de lectura municipals
  
(Nom i cognoms) ..., alcalde president de l'Ajuntament de ..., d'acord amb el que disposa l'Ordre d... d... de 1998 de la Conselleria de Cultura, Educació i Ciència
  
EXPOSE:
  
Primer
  
Que l'entitat que represente desitja acollir-se a les esmentades ajudes d..., i aporta la següent documentació:
  
a) Certificat de la sessió del ple o comissió de govern de la corporació.
  
b) Certificat del secretari de l'ajuntament que la despesa està consignada en el pressupost de 1998.
  
c) Còpia del pressupost de la inversió on es detalle tot el material i el seu preu per unitats.
  
d) Entitat bancària; número de compte corrent on s'haja d'ingressar la transferència; i fotocòpia del codi d'identificació fiscal (CIF) de l'ajuntament.
  
e) En el cas dels arxius: dues fotografies on es mostre l'estat actual de l'arxiu; una breu relació de la documentació que posseeix: metres lineals de documentació, dates extremes de les sèries documentals, documents solts d'interés, etc.
  
Segon
  
Que aquesta entitat, pel fet de participar en aquest concurs, accepta totes les condicions establides en les bases de la convocatòria..
  
..., ... d... de 1998
  
(Signatura)
  
CONSELLERIA DE CULTURA, EDUCACIÓ I CIÈNCIA. DIRECCIÓ GENERAL DE PROMOCIÓ CULTURAL, MUSEUS I BELLES ARTS
  
ANNEX III
  
Sol·licitud d'ajuda per a la millora de les instal·lacions de biblioteques d'institucions privades no lucratives
  
(Nom i cognoms) ..., representant legal d..., d'acord amb el que disposa l'Ordre d... d... de 1998 de la Conselleria de Cultura, Educació i Ciència,
  
EXPOSE:
  
Primer
  
Que la institució que represente desitja acollir-se a les esmentades ajudes d..., i aporta la següent documentació:
  
a) Sol·licitud de l'ajuda.
  
b) Còpia del pressupost de la inversió on es detalle tot el material i el seu preu per unitats.
  
c) Entitat bancària; número de compte corrent on s'haja d'ingressar la transferència; i fotocòpia del CIF de la institució.
  
d) Informe del secretari de la institució on es faça una breu descripció del contingut de la biblioteca, nombre de volums, antiguitat, temàtica, raresa, etc.
  
Segon
  
Que aquesta entitat, pel fet de participar en aquest concurs, accepta totes les condicions establides en les bases de la convocatòria.
  
..., ... d... de 1998
  
 (Signatura)